Talle Mpumalanga-polisiebeamptes vas vir oortredingsArgieffoto ter illustrasie: SAPD Lt.genl. Mondli Zuma, die provinsiale polisiekommissaris in Mpumalanga, het gesê hy is bekommerd oor die aantal polisiebeamptes wat in dié provinsie in hegtenis geneem word vir verskeie oortredings. Dít volg ná AO Mandla John Mhlanga (47) Saterdag by die Embalenhle-polisiestasie in hegtenis geneem is vir beweerde korrupsie. Brig. Leonard Hlathi, woordvoerder van die polisie, het gesê volgens die inligting wat aan die polisie beskikbaar is, het Mhlanga glo ŉ verdagte in ŉ diefstalsaak genader en ingelig hy kan die dossier vernietig teen ŉ fooi. Mhlanga het intussen in die Evander-landdroshof verskyn en is met ŉ waarskuwing vrygelaat. Die saak is tot 6 Junie 2018 uitgestel hangende nadere ondersoek. Zuma het polisiebeamptes herinner dat hulle nie bo die wet verhewe is nie. “Polisiebeamptes wat misdaad pleeg, sal in hegtenis geneem, gevonnis en tronk toe gestuur word en dus hul werk en toekoms kwyt wees.” Sers. Thamsanqa Osborn (41), ŉ speurder by Volksrust, is 3 Mei by die Amersfoort-streekhof tot ses jaar tronkstraf gevonnis ná hy ŉ ondersoekbeampte van ŉ moordsaak in Desember 2016 omgekoop het om met die saak te peuter. Zuma het verder sy bekommernis uitgespreek ná nog ses konstabels by die Standerton-speurtak in hegtenis geneem is vir sakeroof. “Hulle is geskors met inwerkingtreding 4 Mei,” het Hlathi gesê. Die konstabels, Fika Thabo Makhubu (33), Thabiso Phillemon Lepoto (35), Jabu George Sekhoto (37), Siphiwe Esssau Ntshangase (45), Richard Solomon Sebok (36) en Hlalanathi Solomuzi Ngcemo (37), is op R1 000 borgtog elk vrygelaat en sal 12 Junie weer in die Standerton-landdroshof verskyn. Zuma het beloof om die “vrot elemente” in die polisiediens uit te roei.